Több millió eurós Tiziano-képet ajándékoztak egy német városnak
Tiziano egyik festményét kapta ajándékba egy tízezer lakosú német városka, a szászországi Oelsnitz. Az alkotás értékét több millió euróra becsülik.
A 16. századi alkotást, Katalin osztrák nagyhercegnő portréját keddtől nézhetik meg az érdeklődők a Voigtsberg-kastélyban. A szászországi település díszpolgárának, Edmund Meisernek köszönheti a nagylelkű adományt.

A 80 éves üzletember erős szálakkal kötődik Oelsnitz-hez, ott működik vállalkozása is. Meiser 1964-ben a Sotheby's aukciósház egyik árverésén szerezte meg Tiziano alkotását.

Az 1548-1549 környékén született kép pontos értékét a város titokban tartja, biztonsági megfontolásokból. Az 1490 és 1576 között élt Tiziano Vecellio a velencei reneszánsz legjelentősebb képviselői közé tartozik, alkotásai rendszeresen több millió dollárért, fontért vagy épp euróért kelnek el a világ jelentős árverésein. A londoni Nemzeti Galéria nemrég 45 millió fontot fizetett a mester Diána és Kallisztó című művéért.
Oelsnitz Tiziano festmény kép Katalin osztrák nagyhercegnő